Mediaverklaring: Onrealistiese en roekelose grondhervorming vernietig ekonomiese groei - TLU SA
Mediaverklaring: Onrealistiese en roekelose grondhervorming vernietig ekonomiese groei
Grondhervorming soos tans beplan word aan regeringskant, is 'n onbekostigbare ras-gedrewe proses wat met die ekonomiese realiteite en die vryemarkbeginsel geen rekening hou nie. Dit is 'n sosialistiese stelsel wat streef na totale beheer oor die land se grond deur die regering, en niks anders nie as dieselfde model wat in die Sowjet-Unie geheers het en uiteindelik misluk het.
Dit is die mening van mnr. Louis Meintjes, President van TLU SA. Mnr. Meintjes het toegetree tot die debat oor grondhervorming, nadat die Minister van Grondhervorming en Landelike Ontwikkeling, Gugile Nkwinti, gesê het dat President Jacob Zuma se pleidooi vir onteiening sonder vergoeding, kwansuis nog nie ANC-beleid is nie.
Mnr. Meintjes sê dat sulke los opmerkings en voorstelle gemaak word omdat daar geen plan vir landbou aanvaar is deur alle rolspelers nie. TLU SA het sy Landbouplan vir Volhoubaarheid ter tafel gelê as besprekingsdokument. "Maar daar sal indringend bespreking moet plaasvind," sê mnr. Meintjes.
TLU SA staan 'n plan voor vir die landbousektor wat deur die sektor self opgestel word met die uitsluitlike doel om die landbousektor volhoubaar te laat groei. "Dit sal geskoei moet wees op die beginsel van privaat besitreg en die vryemark beginsel, sonder verwysing na ras. Dit sal 'n plan wees wat die SEED beginsel nastreef (Sustainable Environmental and Economic Development).